b'\n_START_ARTICLE_\nKumpupilvi\n_START_PARAGRAPH_\nKumpupilvi (Cumulus, Cu) on kumpumainen alapilvi. Kaikkein pienimm\xc3\xa4t kumpupilvet ovat valkeita hattaroita, suuret tummia m\xc3\xb6ykkyj\xc3\xa4. Alkuvaiheessaan pienet kumpupilvet ovat kauniin ilman pilvi\xc3\xa4, mutta ne voivat kasvaa ja kehitty\xc3\xa4 kuuro- ja ukkospilviksi asti.\n_START_SECTION_\nPiirteet ja korkeus\n_START_PARAGRAPH_\nKumpupilvet ovat yleens\xc3\xa4 erill\xc3\xa4\xc3\xa4n toisistaan. Korkealla olevien kumpupilvien alapinta on tasainen ja yl\xc3\xa4puoli kukkakaalimaisen kumpuileva. Kuivalla ja l\xc3\xa4mpim\xc3\xa4ll\xc3\xa4 ilmalla kumpupilvet voivat nousta l\xc3\xa4hes kolmen kilometrin korkeuteen. Kosteassa tropiikissa niiden alapinta voi olla vain noin 500 metrin korkeudessa.\n_START_SECTION_\nMuodostuminen\n_START_PARAGRAPH_\nKumpupilvi\xc3\xa4 muodostuu yleisimmin aamuisin ja aamup\xc3\xa4ivisin, kun Auringon l\xc3\xa4mmitt\xc3\xa4m\xc3\xa4 ilma alkaa kohota. Kumpupilvi\xc3\xa4 syntyy tihe\xc3\xa4\xc3\xa4n muutaman sadan metrin korkeudella pienin\xc3\xa4 kokkareisina hattaroina. Kumpupilvet kasvavat, muuttuvat ja hajoavat nopeasti._NEWLINE_Kumpupilvet ovat kes\xc3\xa4ll\xc3\xa4 aluksi matalia kauniin ilman pilvi\xc3\xa4 (Cumulus humilis). Kun kumpupilvi pullistuu korkeammaksi, siit\xc3\xa4 tulee keskikokoinen kumpupilvi (Cumulus mediocris), joka kuivan korkeapaineen aikana haihtuu illan kuluessa. Kosteammalla ilmalla kumpupilvi jatkaa kasvuaan, ja siit\xc3\xa4 voi alkaa tulla sadetta my\xc3\xb6s kes\xc3\xa4aikaan. Se voi muuttua ensin korkeaksi pullistuneeksi (Cumulus congestus) tai vallinharjamaiseksi kumpupilveksi (Cumulus castellanus), ja lopulta kuuropilveksi ja ukkospilveksi._NEWLINE_Jos alemmassa ilmakeh\xc3\xa4ss\xc3\xa4 on vakaa ilmakerros, kumpupilvet voivat runsastua ja yhdisty\xc3\xa4 kumpukerrospilveksi. Otollisissa oloissa yhdensuuntainen tuuli, kumpupilviin liittyv\xc3\xa4t nousuvirtaukset ja niiden v\xc3\xa4liss\xc3\xa4 olevat kompensoivat laskuliikkeet voivat muodostaa pitkitt\xc3\xa4issuuntaan py\xc3\xb6rivi\xc3\xa4 rullapy\xc3\xb6rteit\xc3\xa4, jotka n\xc3\xa4kyv\xc3\xa4t pilvijonoina kunkin rullan harjalla. Toisinaan tilannetta voimistaa rullien yl\xc3\xa4reunan yl\xc3\xa4puolelle osunut inversiokerros.'